CELEX: 32020R2017
Language: sk
Date: 2020-12-09 00:00:00
Title: Vykonávacie nariadenie Komisie (EÚ) 2020/2017 z 9. decembra 2020, ktorým sa mení časť 2 prílohy k vykonávaciemu nariadeniu (EÚ) 2018/878, pokiaľ ide o zápis týkajúci sa Spojeného kráľovstva vzhľadom na Severné Írsko (Text s významom pre EHP)

10.12.2020   
               
               
                  SK
               
               
                  Úradný vestník Európskej únie
               
               
                  L 415/43
               
            
         VYKONÁVACIE NARIADENIE KOMISIE (EÚ) 2020/2017
         z 9. decembra 2020,
         ktorým sa mení časť 2 prílohy k vykonávaciemu nariadeniu (EÚ) 2018/878, pokiaľ ide o zápis týkajúci sa Spojeného kráľovstva vzhľadom na Severné Írsko
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat a zrušení nariadenia (ES) č. 998/2003 (1), a najmä na jeho článok 20,
         keďže:
         
                     (1)
                  
                  
                     Delegovaným nariadením Komisie (EÚ) 2018/772 (2) sa stanovujú pravidlá uplatňovania preventívnych zdravotných opatrení na kontrolu infekcie parazitom Echinococcus multilocularis u psov určených na nekomerčné premiestňovanie na územie alebo časti územia určitých členských štátov. Konkrétne sa v článku 2 uvedeného delegovaného nariadenia stanovujú pravidlá kategorizácie členských štátov alebo ich častí vzhľadom na infekciu parazitom Echinococcus multilocularis, ako aj podmienky, ktoré členské štáty musia spĺňať, aby zostali oprávnené na uplatňovanie predmetných preventívnych zdravotných opatrení.
                  
               
                     (2)
                  
                  
                     Vo vykonávacom nariadení Komisie (EÚ) 2018/878 (3) sa uvádza zoznam členských štátov alebo častí území členských štátov, ktoré spĺňajú pravidlá kategorizácie vzhľadom na infekciu parazitom Echinococcus multilocularis stanovené v delegovanom nariadení (EÚ) 2018/772. Zoznam členských štátov alebo častí územia členských štátov, ktoré spĺňajú pravidlá kategorizácie stanovené v článku 2 ods. 3 delegovaného nariadenia (EÚ) 2018/772, sa uvádza v časti 2 prílohy k vykonávaciemu nariadeniu (EÚ) 2018/878.
                  
               
                     (3)
                  
                  
                     V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení Spojeného kráľovstva), a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu sa nariadenie (EÚ) č. 576/2013, ako aj akty Komisie, ktoré sú na ňom založené, budú v Spojenom kráľovstve vzhľadom na Severné Írsko uplatňovať po ukončení prechodného obdobia.
                  
               
                     (4)
                  
                  
                     V súčasnosti je celé územie Spojeného kráľovstva uvedené v zozname v časti 2 prílohy k vykonávaciemu nariadeniu (EÚ) 2018/878. Preto je nevyhnutné zmeniť časť 2 danej prílohy a nahradiť zápis vzťahujúci sa na Spojené kráľovstvo zápisom vzťahujúcim sa na Spojené kráľovstvo vzhľadom na Severné Írsko.
                  
               
                     (5)
                  
                  
                     Keďže prechodné obdobie stanovené v dohode o vystúpení sa skončí 31. decembra 2020, toto nariadenie by sa malo uplatňovať od 1. januára 2021.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Časť 2 prílohy k vykonávaciemu nariadeniu (EÚ) 2018/878 sa nahrádza textom uvedeným v prílohe k tomuto nariadeniu.
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 178, 28.6.2013, s. 1.
         
            (2)  Delegované nariadenie Komisie (EÚ) 2018/772 z 21. novembra 2017, ktorým sa dopĺňa nariadenie Európskeho parlamentu a Rady (EÚ) č. 576/2013, pokiaľ ide o preventívne zdravotné opatrenia na kontrolu infekcie Echinococcus multilocularis u psov, a ktorým sa zrušuje delegované nariadenie (EÚ) č. 1152/2011 (Ú. v. EÚ L 130, 28.5.2018, s. 1).
         
            (3)  Vykonávacie nariadenie Komisie (EÚ) 2018/878 z 18. júna 2018, ktorým sa prijíma zoznam členských štátov alebo častí územia členských štátov, ktoré spĺňajú pravidlá kategorizácie stanovené v článku 2 ods. 2 a 3 delegovaného nariadenia (EÚ) 2018/772 o uplatňovaní preventívnych zdravotných opatrení na kontrolu infekcie parazitom Echinococcus multilocularis u psov (Ú. v. EÚ L 155, 19.6.2018, s. 1).
      
      
         
            PRÍLOHA
            
               „ČASŤ 2
               
                  Zoznam členských štátov
                   (*1)
                  alebo častí územia členských štátov, ktoré spĺňajú pravidlá kategorizácie stanovené v článku 2 ods. 3 delegovaného nariadenia (EÚ) 2018/772
               
               
                            
                        
                        
                           
                              Kód
                           
                        
                        
                           
                              Celé územie/časti územia
                           
                        
                     
                           Fínsko
                        
                        
                           FI
                        
                        
                           celé územie
                        
                     
                           Írsko
                        
                        
                           IE
                        
                        
                           celé územie
                        
                     
                           Spojené kráľovstvo (Severné Írsko)
                        
                        
                           UK(NI)
                        
                        
                           Severné Írsko
                        
                     
            
               (*1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu odkazy na členské štáty zahŕňajú na účely tejto prílohy Spojené kráľovstvo, pokiaľ ide o Severné Írsko.““